CELEX: 32021R0580
Language: sk
Date: 2021-02-01 00:00:00
Title: 

12.4.2021   
               
               
                  SK
               
               
                  Úradný vestník Európskej únie
               
               
                  L 124/1
               
            
         DELEGOVANÉ NARIADENIE KOMISIE (EÚ) 2021/580
         z 1. februára 2021,
         ktorým sa mení delegované nariadenie (EÚ) 2015/1366, pokiaľ ide o základ pre prideľovanie finančného príspevku v odvetví včelárstva
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 56 ods. 1,
         keďže:
         
                     (1)
                  
                  
                     V článku 4 delegovaného nariadenia Komisie (EÚ) 2015/1366 (2) sa stanovuje základ pre finančný príspevok Únie členským štátom na ich včelárske programy. Má sa prideliť v pomere k priemernému celkovému počtu včelstiev, ktorý členské štáty oznámili počas dvoch kalendárnych rokov bezprostredne predchádzajúcich oznámeniu včelárskych programov Komisii.
                  
               
                     (2)
                  
                  
                     Nariadením Rady (EÚ, Euratom) 2020/2093 (3) sa stanovuje ročný strop pre Európsky poľnohospodársky záručný fond (EPZF). V rámci tohto stropu sa z uvedeného fondu bude financovať príspevok Únie na včelárske programy s účinnosťou od roku 2021. Celková suma stanovená vo viacročnom finančnom rámci v súvislosti s EPZF zahŕňa v prípade včelárskych programov zvýšenie na 60 miliónov EUR ročne.
                  
               
                     (3)
                  
                  
                     Na obdobie 2021 – 2027 Komisia navrhla prideliť zvýšený príspevok Únie na včelárske programy v súlade s prílohou VIII k návrhu nariadenia Európskeho parlamentu a Rady, ktorým sa stanovujú pravidlá týkajúce sa strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušuje nariadenie Európskeho parlamentu a Rady (EÚ) č. 1305/2013 (4) a nariadenie Európskeho parlamentu a Rady (EÚ) č. 1307/2013 (5).
                  
               
                     (4)
                  
                  
                     Základom pre prideľovanie príspevku Únie členským štátom podľa návrhu Komisie COM(2018) 392 final bolo pridelenie finančných prostriedkov Únie na včelárske programy na roky 2017 – 2019, ktoré vychádzalo z počtu včelstiev oznámených v roku 2013 v ich príslušných včelárskych programoch na roky 2014 – 2016, upravené žiadosťami predloženými členskými štátmi o pridelenie rozpočtových prostriedkov v programovom období 2017 – 2019.
                  
               
                     (5)
                  
                  
                     Zvýšený príspevok Únie na včelárske programy má byť účinný od roku 2021, pričom strategické plány SPP členských štátov v budúcom legislatívnom rámci SPP sa však pravdepodobne začnú uplatňovať až v roku 2023.
                  
               
                     (6)
                  
                  
                     Na účely konzistentnosti s návrhom Komisie COM(2018) 392 final a s cieľom zabezpečiť súlad medzi pridelenými rozpočtovými prostriedkami na včelárske programy na roky 2021 a 2022 a od roku 2023 by sa pridelené prostriedky na včelárske programy na roky 2021 a 2022 mali vypočítať na základe počtu včelstiev oznámených členskými štátmi v roku 2013 v ich príslušných včelárskych programoch na roky 2014 – 2016, pričom sa upravia žiadosťami predloženými členskými štátmi o pridelenie rozpočtových prostriedkov v programovom období 2017 – 2019.
                  
               
                     (7)
                  
                  
                     Delegované nariadenie (EÚ) 2015/1366 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V článku 4 delegovaného nariadenia (EÚ) 2015/1366 sa druhý odsek nahrádza takto:
            
               „Odchylne od prvého odseku sa príspevok Únie na včelárske programy v rokoch 2021 a 2022 prideľuje členským štátom, ktoré vykonávajú včelárske programy, na základe počtu včelstiev oznámených týmito členskými štátmi v roku 2013 v ich príslušných včelárskych programoch na roky 2014 – 2016, pričom sa upraví podľa žiadostí členských štátov o pridelenie rozpočtových prostriedkov na programové obdobie 2017 – 2019. Minimálny príspevok Únie je 25 000 EUR na každý včelársky program.“
            
         
         
            Článok 2
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Delegované nariadenie Komisie (EÚ) 2015/1366 z 11. mája 2015, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o pomoc v odvetví včelárstva. (Ú. v. EÚ L 211, 8.8.2015, s. 3.)
         
            (3)  Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433 I, 22.12.2020, s. 11).
         
            (4)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).
         
            (5)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).